"ชิมช้อปใช้"เว็บแตกจองสิทธิวันที่5เต็มล้านตีสาม
แห่ลงทะเบียนมาตรการ "ชิมช้อปใช้" วันที่ 5 ร้อนแรงสุดๆ เต็ม 1 ล้านคน ตั้งแต่ตีสาม ดีเดย์เริ่มใช้วงเงินเที่ยววันแรก
27 ก.ย. 2562

แห่ลงทะเบียนมาตรการ "ชิมช้อปใช้" วันที่ 5 ร้อนแรงสุดๆ เต็ม 1 ล้านคน ตั้งแต่ตีสาม ดีเดย์เริ่มใช้วงเงินเที่ยววันแรก
ผู้สื่อข่าวรายงานว่า ประชาชนจำนวนมากตื่นรอวันใหม่ที่ 27 ก.ย. 2562 เมื่อเวลา 00.01 น. ประชาชนจำนวนมากได้เข้าเว็บชิมช้อปใช้ เพื่อลงทะเบียนจองสิทธิ์มาตรการ "ชิมช้อปใช้" ได้เงินวงเงินเที่ยว 1,000 บาท ซึ่งเป็นวันที่ 5 ที่เปิดให้ของสิทธิ์ โดยเวลาผ่านไปแค่ 02.56 น. หรือ ตีสามของวันนี้ ระบบก็บอกว่ามียอดการจองสิทธิ์เต็ม 1 ล้านคนแล้ว โดยระบบเว็บมีการทำงานอย่างรวดเร็วไม่มีปัญหาติดขัดหรือล่าช้า
ทั้งนี้เมื่อวันที่ 26 ก.ย. 2562 ยอดเต็ม 1 ล้านคน ในช่วงเวลา 05.40 น. วันที่ 25 ก.ย. เต็ม 1 ล้านคน ตั้งแต่ 06.18 น. วันที่ 24 ก.ย. 2562 เต็ม 1 ล้านคน ตั้งแต่ 08.11 น. และวันแรก 23 ก.ย. 2562 ครบ 1 ล้านคน เวลา 13.43 น.โดยเป้าหมายการลงทะเบียนจำนวน 10 ล้านคน วันละ 1 ล้านคน หากเป็นเช่นนี้ คาดว่าอีก 5 วัน ก็จะมีผู้มาลงทะเบียนจองสิทธิเต็ม 10 ล้านคน
ก่อนหน้านี้ นายผยง ศรีวณิช กรรมการผู้จัดการใหญ่ เปิดเผยว่า ธนาคารได้มีการเฝ้าระวังการลงทะเบียนตลอดเวลา ทันทีที่ทราบว่าประชาชนไม่ได้รับความสะดวกในการเข้าลงทะเบียนและเกิดความล่าช้านั้น ธนาคารเร่งขยาย Bandwidth ของช่องทางลงทะเบียนเพิ่มอีก 100% และปรับปรุงประสิทธิภาพของ Website เพื่อให้เกิดความรวดเร็วโดยทันที รวมทั้งมีความปลอดภัยและสามารถตรวจสอบได้ และยังคงมีความมั่นใจในเรื่องข้อมูลส่วนบุคคล (Data Privacy) ให้มีความปลอดถัยขั้นสูงสุด
ด้ายนายลวรณ แสงสนิท ผู้อำนวยการสำนักงานเศรษฐกิจการคลัง (สศค.) กล่าว่า วันที่ 27 ก.ย. 2562 เป็นวันแรกที่ผู้จองสิทธิชิมช้อปใช้เริ่มใช้วงเงิน 1,000 บาท ท่องเที่ยวได้ในจังหวัดที่เลือกไว้ โดยมีผู้ได้สิทธิ์จาก 8 แสนคน ส่วนอีก 2 แสนคน ที่ไม่ผ่านสามารถลงทะเบียนจองสิทธิ์ได้ใหม่จนกว่าจะครบ 10 ล้านคน
สำหรับประชาชนเมื่อลงทะเบียนและได้รับ SMS ยืนยันสิทธิ์ภายใน 3 วันทำการแล้ว จะต้องเริ่มใช้สิทธิ์ภายใน 14 วัน นับตั้งแต่วันถัดจากวันที่ได้รับ SMS
ทั้งนี้ ผู้ได้รับสิทธิ์สามารถเริ่มใช้สิทธิ์หลังได้รับ SMS 1 วัน สำหรับ G-Wallet กระเป๋า 1 ใช้ได้กับร้านขายสินค้าและบริการที่เข้าร่วมโครงการทุกประเภทในจังหวัดที่ได้เลือกไว้เมื่อลงทะเบียน และสำหรับ G-Wallet กระเป๋า 2 ใช้ได้กับร้านขายอาหารและเครื่องดื่ม ร้านขายสินค้าท้องถิ่น บริการที่พัก และบริการที่เกี่ยวเนื่องกับการท่องเที่ยวในทุกจังหวัด ยกเว้นจังหวัดตามทะเบียนบ้าน โดยมีเงื่อนไขแบ่งเป็น 3 กรณี ได้แก่
1) หากเริ่มใช้สิทธิ์ G-Wallet กระเป๋าที่ 1 จะสามารถใช้วงเงิน 1,000 บาท พร้อมสิทธิ์ G-Wallet กระเป๋า 2 ได้จนถึงวันที่ 30 พฤศจิกายน 2562
2) หากเริ่มใช้สิทธิ์เฉพาะ G-Wallet กระเป๋า 2 จะสามารถใช้สิทธิ์ G-Wallet กระเป๋า 2 ได้จนถึงวันที่ 30 พฤศจิกายน 2562 แต่จะถูกตัดสิทธิ์ G-Wallet กระเป๋า 1 ไม่สามารถใช้วงเงิน 1,000 บาทได้
3) หากไม่เริ่มใช้สิทธิ์ทั้ง 2 กระเป๋า จะถูกตัดสิทธิ์ทั้งหมด และไม่สามารถลงทะเบียนเข้าร่วมโครงการนี้ได้อีก
ทั้งนี้ ประชาชนสามารถทยอยลงทะเบียนได้ตั้งแต่วันนี้เป็นต้นไป จนถึงวันที่ 15 พ.ย. 2562 และสามารถเดินทางท่องเที่ยวพร้อมจับจ่ายใช้สอยได้ตั้งแต่วันที่ 27 ก.ย. 2562 ถึงวันที่ 30 พ.ย. 2562
นายลวรณ กล่าวว่า ปัจจุบันมีร้านค้าเข้าร่วมมาตรการแล้วทั้งสิ้น 1.5 แสนร้านค้า โดยจะขยายเวลาให้ร้านค้ามาร่วมลงทะเบียนถึงวันที่ 15 ต.ค. นี้ และได้ทำการตัดสิทธิ์ร้านที่จำหน่ายสลากกินแบ่งรัฐบาล หรือ ลอตเตอรี่ ไม่ให้โครงการชิมช้อปใช้ เพราะไม่เป็นไปตามวัตถุประสงค์ของโครงการที่ต้องการให้จับจ่ายใช้สอยเป็นประโยชน์
นอกจากนี้ ที่ผ่านมายังได้ตัดสิทธิ์ร้านค้าที่เข้าร่วม "โครงการชิมช้อปใช้" ที่มีการโฆษณาผ่านทางโลกออนไลน์ให้ประชาชนที่ได้สิทธิวงเงินเที่ยว 1,000 บาท มาแลกเป็นเงินสดจากร้านโดยไม่ต้องซื้อสินค้า โดยทางร้านค้าจะห้กส่วนต่างไว้ 100-200 บาท
"ตอนนี้ได้ถอดสิทธิ์ร้านค้าที่มีพฤติกรรมดังกล่าวไปแล้ว ถึงแม้ว่ามีจำนวนไม่กี่ร้าน แต่กระทรวงการคลังต้องออกมาปรามไว้ก่อน เพราะวันที่ 27 ก.ย. 2562 จะเริ่มมีการใช้เงินจากโครงการ หากยังมีร้านที่มีพฤติกรรมดังกล่าวนอกจากถูกตัดสิทธิ์จากโครงการแล้ว จะดำเนินคดีทางอาญาด้วย" นายลวรณ กล่าว
สำหรับข้อมูลผู้ลงทะเบียนใน 4 วันแรก พบว่ากลุ่มอายุที่ลงทะเบียนขอรับสิทธิ์สูงสุด คือ วัยทำงานที่ 31-60 ปี มีสัดส่วน 54% รองลงมาคืออายุ 22-30 ปี ที่ 32% และ 18-21 ปี ที่ 8% ส่วนอายุมากกว่า 60 ปี มีสัดส่วน 6% และหากแยกตามจังหวัดที่ต้องการไปใช้สิทธิ์ พบว่า จังหวัดในภาคกลางถูกเลือกมากที่สุด 43% รองลงมาตะวันออกเฉียงเหนือ 16% ภาคตะวันออก 15% ภาคใต้ 11% ภาคเหนือ 9% และภาคตะวันตก 6%